In nomine sancte et individue Trinitatis, Philippus Dei gracia Francorum rex. Noverint universi presentes pariter et futuri quod sicut ex autentico dilecti consanguinei nostri Petri comitis Autissiodorensis perpendimus super querelis et contentionibus quas capitulum Autissiodorensis habebat contra eundem comitem Petrum, ita pacificatum est inter ipsum et eos: quod dictus comes concessit eis et adhuc concedit bona fide et juramento interposito firmavit quod nec ipse nec heredes ejus de cetero, hominem vel hospitem ad Autissiodorensem ecclesiam quoquomodo pertinentem vel qui quandoque pertinuerit, in terram suam recipiet vel retinebit, vel recipi sustinebit. Nec canonici Autissiodor. retinebunt homines ejus de Malliaco vel de Betriaco eodem modo. Homines autem eorum qui sunt apud Betriacum, videlicet isti: Bernardus de Vallemarci, Theobaldus frater ejus, Galterus Limateros, Abbas avunculus ejus, Bergondio, Hugonellus Planteronce: si ad terram capituli reverti voluerint predicto comiti placebit, et si quandoque reversi fuerint idem comes non poterit eos retinere sicut nec alios. Preterea ipsi et servientes comitis, necnon et omnes ballivi ejus qui se intromitent de Autissiodoro, de Malliaco et Betriaco, quociens mutabuntur jurabunt quod nichil capient vel capi facient de rebus ecclesie Autissiodorensis, donec prius decano et capitulo Autissiodorensis monstratum fuerit et ipsi de jure faciendo in capitulo defecerint; si vero inter comitem et ipsos supra predictis orta fuerit querela, sine duello, per testimonium duorum vel trium bonorum hominum cognoscetur et emendabitur. Quod si contra predictas comes vel heredes suos contraire vel in aliquo contigerit attemptare, idem comes amicos et fideles nostros archiepiscopum Senonensis, Lingonensis et Autissiodorensis episcopos rogavit ut terram ejus tandiu teneant interdicto suppositam et ipsum comitem excommunicatum donec fuerit competenter emendatum. Promisit etiam dicto capitulo et concessit quod bona fide ad hoc laboraret quod nos conventiones istas confirmaremus; et si dictus comes conventiones istas non teneret, nos ad universas res suas quas ex nobis tenet assignaremus quousque dicto capitulo super hoc esset satisfactum. Quod ut perpetuum robur obtineat sigilli nostri auctoritate et regii nominis karactere inferius annotato, ad petitionem dicti comitis presentem paginam quantum ad nos pertinet confirmamus. Actum anno Domini M. CC. decimo, regni nostri anno XXX° secundo.